102 nye smittetilfælde i Jammerbugt Kommune de seneste syv dage. Og med et incidenstal på 266, indtager Jammerbugt en trist førsteplads på listen over kommuner med flest smittede per 100.000 indbyggere. I et forsøg på at bremse den stigende kurve, har kommunen nu valgt at indføre en række nye tiltag per dags dato. Og særligt kultur- og foreningslivet samt Skole- og Dagtilbud får skærpede retningslinjer. - Vi har stor interesse i at få smitten bragt ned, og har derfor indført flere restriktioner på forskellige områder i kommunen. Det gør vi både for at inddæmme smitten, men i høj grad også for at passe på vores borgere. Vi må alle holde ud et stykke tid endnu, når det kommer til, at vi ikke kan ses med dem, vi har lyst til, og når vi på arbejdspladserne må gøre brug af andre rutiner for at få tingene til at lykkes. Det håber og tror jeg på, at vi alle forstår og kan, udtaler borgmester Mogens Christen Gade i en pressemeddelelse.  Arbejd hjemmefra og i små grupper I en pressemeddelelse skriver kommunikationskonsulent ved Jammerbugt Kommune, Marianne Bue Lønskov, at kommunen fremover opfordrer alle borgere til at arbejde hjemmefra, hvis der er mulighed for det. Derudover, for at begrænse smittekæderne, opfordres der yderligere til at arbejde i mindre grupper, hvis hjemmearbejde ikke er en mulighed. - For at undgå sårbarhed blandt personalegrupper, er personale i hjemmepleje og på plejecentre for eksempel delt op i mindre grupper uden fysisk kontakt. Ligesom der er særligt fokus på, at de enkelte borgere har kontakt med så få personaler som muligt, og der føres log over kontakterne, så effektiv kontaktopsporing er muligt i tilfælde af smitte, oplyses der i pressemeddelelsen. Nedenstående video viser et indslag fra 15. oktober, hvor smittetallet i Jammerbugt Kommune var det andet højeste blandt kommunerne i Danmark.

Opsummering:
Jammerbugt Kommune har været hårdt ramt den seneste tid af markante smittetal. Derfor har man nu valgt at indføre en række nye tiltag, i et forsøg på at begrænse smitten.